G Livelab lupaa 4–5 keikkaa viikossa ja ottaa käyttöön kausikortin – "Haluamme uudistaa elävän musiikin kokemuksen Tampereella"

G Livelab Tampere lupaa keväällä 4-5 keikkaan viikossa. Petteri Mäkinen

Petteri Mäkinen

Elokuussa avautunut musiikkiklubi G Livelab Tampere on julkaissut lähes koko kevätkauden ohjelmansa.

Kokonaisuudessaan musiikkiklubilla nähdään keväällä lähes 100 konserttia, joista nyt on julkaistu myyntiin yli 70.

Muusikkojen liiton omistama keikkapaikka tarjoaa ohjelmassaan lähes kaikkia musiikkigenrejä popista jazzin, rokkiin, räppiin, maailmanmusiikkiin ja klassiseen.

Viikottain klubilla järjestetään noin 4–5 konserttia.

Kevätkaudella G Livelabissa vierailee lukuisia kansainvälisiä jazztähtiä. Huippuhetkiin lukeutuvat mm. kokeellisen jazzin nuori suunnannäyttäjä Jaimie Branch (US), free jazz -kollektiivi Irreversible Entanglement feat. Moor Mother (US), Verneri Pohjolan kanssa esiintyvä Islannin jazzlegenda Sunna Gunnlaugs Trio sekä australialaisbasisti Linda May Han Oh. Kotimaisista jazznimistä klubilla esiintyvät mm. Timo Lassy & Teppo Mäkynen, Dalindeo sekä Iiro Rantala, joka oman konserttinsa lisäksi isännöi nuorien superlahjakkuuksien tähdittämää Apollo Artistit -iltaa.

– Tampereella ei ole Jazz Happengin ohella ollut toista toimijaa, joka toisi jazzin maailmantähtiä Suomeen tässä mittakaavassa. Täytämme suuren aukon kaupungin musiikkitarjonnassa ja tarjoamme tietysti myös parasta kotimaista jazzia läpi vuoden, kertoo G Livelab Tampereen toimitusjohtaja Annamaija Saarela

G Livelabissa nähdään keväällä myös kotimaisia lauluntekijöitä (mm. Mirel Wagner ja Jarkko Martikainen) sekä paljon toivottuja bändejä kuten Clifters, Kalevauva.fi, Erja Lyytinen, Ursus Factory ja Pimeys. Keikoilla nähdään myös harvoin keikkailevat, kulttimaineen omaavat yhtyeet Pohjonen Alanko sekä Paavoharju. Nuoria houkutellaan keikoille esimerkiksi SMC:n, Adikian ja Aivovuodon rap-keikoilla, uutta urbaania rytmimusaa esittelevällä Club Divella sekä Youngheartedin ja ILTA:n pop-sävelmillä.

Omien tuotantojen lisäksi G Livelab jatkaa yhteistyötä Eclipse Jazz Clubin, Nuevo Quinteto Otra Vezin isännöimän TangoLabin kanssa sekä UMO Helsinki Jazz Orchestran kanssa. Kevätkaudella alkaa myös viulisti Minna Pensolan kuratoima Beethoven-juhlavuoden konserttisarja Beethoven 250, jonka avauskonsertin esittää Meta4. Lisää klassisen musiikin ohjelmistoa julkaistaan myöhemmin talven aikana.

Suuren kysynnän vuoksi G Livelab Tampere ottaa käyttöönsä kausikortin, joka on voimassa kaikissa klubin vuoden 2020 konserteissa. Kausikortti ei ole henkilökohtainen, joten se sopii esimerkiksi yrityskäyttöön. Kaksi kausikorttia G Livelab luovutti hiljattain myös lainattavaksi Tampereen kaupunginkirjastoon. Kausikortin vuosihinta on 500 euroa, ja sen voi hankkia G Livelab Tampereen nettisivuilta.

– Haluamme uudistaa elävän musiikin kokemuksen Tampereella, ja ensimmäisen kauden perusteella sekä yleisö että artistit ovat tykästyneet klubiimme ja sen tarjontaan. Uskomme että kausikortillekin on kysyntää, sillä eräät asiakkaistamme ovat istuneet konserteissamme lukuisia kertoja, iloitsee Annamaija Saarela.